CELEX: 32021D1012
Language: hu
Date: 2021-06-21 00:00:00
Title: A Tanács (KKBP) 2021/1012 határozata (2021. június 21.) az Európai Unió Afrika szarváért felelős különleges képviselőjének kinevezéséről

2021.6.22.   
               
               
                  HU
               
               
                  Az Európai Unió Hivatalos Lapja
               
               
                  L 222/27
               
            
         A TANÁCS (KKBP) 2021/1012 HATÁROZATA
         (2021. június 21.)
         az Európai Unió Afrika szarváért felelős különleges képviselőjének kinevezéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 33. cikkére és 31. cikkének (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2011. december 8-án elfogadta a 2011/819/KKBP határozatot (1), amellyel Alexander RONDOS-t nevezte ki az Európai Unió Afrika szarváért felelős különleges képviselőjévé (EUKK).
                  
               
                     (2)
                  
                  
                     2018. június 25-én a Tanács elfogadta a legutóbb a (KKBP) 2021/352 tanácsi határozattal (2) módosított KKBP/2018/905 határozatot (3). Az említett határozat meghosszabbította Alexander RONDOS-nak, mint az Európai Unió Afrika szarváért felelős EUKK-nak a megbízatását. Az EUKK megbízatása 2021. június 30-án lejár.
                  
               
                     (3)
                  
                  
                     Az Afrika szarváért felelős új EUKK-t kell kinevezni egy 14 hónapos időszakra.
                  
               
                     (4)
                  
                  
                     Az EUKK a megbízatását olyan helyzetben látja el, amely rosszabbodhat, és amely akadályozhatja az Unió külső tevékenységének tekintetében a szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            Az Európai Unió különleges képviselője
            
               (1)   A Tanács Annette WEBER-t az Európai Unió Afrika szarváért felelős különleges képviselőjévé (EUKK) nevezi ki a 2021. július 1-jétől 2022. augusztus 31-ig tartó időszakra. A Tanács határozhat úgy, hogy az EUKK megbízatását meghosszabbítja vagy korábban megszünteti a Politikai és Biztonsági Bizottság (PBB) értékelése és az Unió külügyi és biztonságpolitikai főképviselőjének (a továbbiakban: főképviselő) javaslata alapján.
            
            
               (2)   Az EUKK megbízatása alkalmazásában Afrika szarva alatt azokat a területeket kell érteni, amelyek a 2021. május 10-i tanácsi következtetésekkel elfogadott, az Afrika szarvára vonatkozó európai uniós stratégia (a továbbiakban: a stratégia) elsődleges hatókörét alkotják, azaz Dél-Szudánt, Dzsibutit, Eritreát, Etiópiát, Kenyát, Szomáliát, Szudánt és Ugandát. Az EUKK-nak szükség szerint együtt kell működnie a Vörös-tenger országaival, a Nílus-medence országaival és más országokkal, valamint adott esetben az Afrika szarván található országokban és azokon túl működő érintett regionális vagy nemzetközi szervezetekkel is, beleértve az Arab-félszigetet és Észak-Afrikát is.
            
         
         
            2. cikk
            Politikai célkitűzések
            
               (1)   Az EUKK megbízatása a stratégia politikai célkitűzésein alapul, amelyek szerint az Unió aktívan hozzá kíván járulni a békés együttélésnek, a tartós békének, a biztonságnak és a fejlődésnek a térség országaiban és azok között történő megteremtését célzó regionális és nemzetközi erőfeszítésekhez. Az EUKK-nak továbbá törekednie kell arra, hogy javítsa az Unió Afrika szarván belüli többrétű szerepvállalásának minőségét, intenzitását, hatását és láthatóságát.
            
            
               (2)   Az EUKK-nak az integrált megközelítéssel hozzá kell járulnia a térséget érintő uniós erőfeszítések kidolgozásához és végrehajtásához, a politikai, biztonsági és fejlesztési területeken egyaránt, és hozzá kell járulnia az uniós tevékenységekkel kapcsolatos minden releváns eszközzel és érdekelt féllel való koordinációhoz. Az EUKK-nak a tevékenységét az érintett uniós küldöttségvezetőkkel, az Európai Külügyi Szolgálattal (EKSZ), a Bizottsággal, a tagállamokkal és más érintett uniós szereplőkkel és érdekelt felekkel való szoros együttműködés és koordináció keretében kell folytatnia. Az EUKK-nak növelnie kell az Unió befolyását a térségben, és biztosítania kell az uniós megközelítés regionális szintű koherenciáját.
            
            
               (3)   Az EUKK-nak hozzá kell járulnia az Unió azon kötelezettségvállalásához, hogy elmélyíti az Afrika szarva térségével és annak országaival fennálló stratégiai kapcsolatait és partnerségét, mégpedig annak céljából, hogy támogassa a békét és a biztonságot, a demokráciát, az emberi jogokat, a jogállamiságot, a nemek közötti egyenlőséget, a humanitárius elveket és a nemzetközi humanitárius jogot, a fenntartható fejlődést, a gazdasági növekedést, az éghajlat-politikai fellépést és a regionális együttműködést.
            
            
               (4)   Az EUKK-nak többek között az alábbi átfogó szakpolitikai célkitűzésekhez kell hozzájárulnia:
               
                           a)
                        
                        
                           az Afrika szarva stabilizációja, a hangsúlyt elsősorban a tágabb értelemben vett regionális folyamatokra fektetve, adott esetben az országok szintjét is beleértve, amennyiben ez releváns a régió stabilitása szempontjából;
                        
                     
                           b)
                        
                        
                           politikai átmenet pl. Etiópiában és Szudánban, béke- és államépítési folyamatok Szomáliában és Dél-Szudánban, valamint a régió országain belüli és azok közötti potenciális konfliktusok – beleértve a határokon átnyúló vitákat is – megelőzése és korai előrejelzése, illetve az azokban történő közvetítéshez és a megoldásukhoz való hozzájárulás;
                        
                     
                           c)
                        
                        
                           regionális politikai, biztonsági és fenntartható gazdasági együttműködés, valamint többoldalú együttes fellépés, különösen az Egyesült Nemzetek Szervezetével (ENSZ), az Afrikai Unióval (AU) és a Kormányközi Fejlesztési Hatósággal (IGAD);
                        
                     
                           d)
                        
                        
                           a Nagy Etióp Reneszánsz Duzzasztógáttal kapcsolatos vita tárgyalásos megoldása és a határokon átnyúló együttműködés előmozdítása az egész Nílus-medencében;
                        
                     
                           e)
                        
                        
                           a Vörös-tenger térségének biztonsága, stabilitása és a térségben való együttműködés.
                        
                     
         
         
            3. cikk
            Megbízatás
            
               (1)   Az Afrika szarvával kapcsolatos politikai célkitűzések megvalósítása érdekében az EUKK megbízatása a következő:
               
                           a)
                        
                        
                           tevékenyen hozzájárul a stratégia végrehajtásához, illetve fokozza az uniós tevékenységek általános összhangját és hatékonyságát annak céljából, hogy még intenzívebbé tegye és erősítse az Unió kapcsolatát és partnerségét Afrika szarvával és annak országaival és szervezeteivel;
                        
                     
                           b)
                        
                        
                           párbeszédet folytat a régió minden érintett és érdekelt szereplőjével, a nemzeti kormányzati és nem kormányzati szereplőkkel, a regionális hatóságokkal, a nemzetközi és a regionális szervezetekkel, a civil társadalom, az ifjúság, a magánszektor és a diaszpóra képviselőivel az uniós célkitűzések megvalósítása érdekében, valamint közreműködik abban, hogy jobban megértsék az Unió szerepét a régióban. Az EUKK ezzel összefüggésben rendszeresen látogatást tesz a térség valamennyi országában;
                        
                     
                           c)
                        
                        
                           párbeszédet folytat a régión kívüli releváns szereplőkkel, mégpedig annak érdekében, hogy napirendre kerüljenek a tágabb régió stabilitását érintő kérdések, többek között a Nagy Etióp Reneszánsz Duzzasztógát, a Vörös-tenger és az Indiai-óceán nyugati része, valamint az Afrikai Unió Szomáliai Missziójának (AMISOM) és az azt követő, AU által vezetett biztonsági együttműködésnek a finanszírozása. A szerepvállalás szükség szerint magában foglalja az Amerikai Egyesült Államokkal, Nagy-Britannia és Észak-Írország Egyesült Királyságával, a Perzsa-öböl menti országokkal és Egyiptommal fenntartott kétoldalú kapcsolatokat, az Öböl-menti Együttműködési Tanáccsal és az arab és afrikai országoknak a Vörös-tengerrel és az Ádeni-öböllel foglalkozó tanácsával fenntartott regionális kapcsolatokat, valamint az egyéb releváns nemzetközi szereplőkkel való kapcsolattartást;
                        
                     
                           d)
                        
                        
                           képviseli és előmozdítja az Unió érdekeit és láthatóságát a megfelelő regionális és nemzetközi fórumokon;
                        
                     
                           e)
                        
                        
                           ösztönzi és támogatja a régióban megvalósítandó hatékony politikai és biztonsági együttműködést és fenntartható gazdasági integrációt az Uniónak az AU-val és a regionális szervezetekkel való partnerségén és különösen az IGAD-on keresztül. Az EUKK-nak a viták további hatékony megelőzését, enyhítését és békés rendezését, valamint a megbékélést szolgáló – különösen afrikai, de akár közel-keleti/észak-afrikai országok által működtetett – konfliktusmegoldási mechanizmusokat kell kezdeményeznie/irányítania, támogatnia és előmozdítania azáltal, hogy ösztönzi a párbeszédet, a tárgyalást és a közvetítést;
                        
                     
                           f)
                        
                        
                           követi a politikai és biztonsági fejlemények alakulását a régióban, és hozzájárul – konkrét intézkedési javaslatokkal kapcsolatos tanácsadás és ilyen javaslatok kidolgozása céljából – a régióval kapcsolatos uniós szakpolitika kialakításához, többek között ami Eritreát, Etiópiát, Szomáliát, Szudánt, Dél-Szudánt és a Szudán és Etiópia közötti határvitát, a Szomália és Kenya közötti feszültségeket, Kenya térségbeli szerepét, a Nílussal kapcsolatos vitát, a Vörös-tenger térségének biztonságát, a regionális integráció előmozdítását, és a régió más olyan problémáit illeti, amelyek kihatnak annak biztonságára, stabilitására és békés és inkluzív fejlődésére. Az EUKK hozzájárul továbbá az Unió korai fellépéséhez, valamint az Unió Afrika szarvával kapcsolatos hosszú távú stratégiai jövőképének kialakításához;
                        
                     
                           g)
                        
                        
                           az uniós küldöttségvezetőkkel és a tagállami külképviseleti vezetőkkel szoros együttműködésben folytatja a regionális és nemzetközi támogatás mozgósítását a politikai átmenetekhez, például Etiópiát és Szudánt illetően. Az EUKK hozzájárul az inkluzív és átlátható párbeszéden alapuló, nemzeti szintű béketörekvések és megbékélési erőfeszítések támogatásához. Az EUKK folytatja az Etiópiában – többek között Tigrében – kialakult többszörös válságok regionális következményeinek kezelésére irányuló erőfeszítéseket, különösen a Szudánnal fennálló, határ menti feszültségek békés megoldásának ösztönzése révén. Szudánt illetően az EUKK erőfeszítéseit arra összpontosítja, hogy támogassa a jubai békemegállapodás végrehajtását, illetve az azt követő megállapodásokra irányuló tárgyalásokat és e megállapodások végrehajtását;
                        
                     
                           h)
                        
                        
                           továbbra is szorgalmazza, hogy a regionális és nemzetközi érdekelt felek erőteljesebben támogassák a kritikus jelentőségű béke- és államépítési folyamatokat Szomáliában és Dél-Szudánban. Az uniós küldöttségvezető és az uniós tagállamok erőfeszítéseinek kiegészítéseként az EUKK támogatja az Unió szomáliai államépítési erőfeszítéseit, a biztonsági ágazat fejlesztését is beleértve. Az EUKK e tekintetben hozzájárul az Európai Békekeret igénybevételéről, valamint a régióba telepített uniós közös biztonság- és védelempolitikai (KBVP) missziókról és műveletekről folytatott eszmecseréhez. Dél-Szudánt illetően az EUKK az uniós küldöttség vezetőjével szoros együttműködésben továbbra is szorosan együttműködik az ENSZ-szel, az IGAD-dal, az AU-val, valamint más érintett nemzetközi partnerekkel annak érdekében, hogy fenntartsa a béketörekvések és az ország általános stabilizációja iránti támogatásukat;
                        
                     
                           i)
                        
                        
                           együttműködik Eritreával, hangsúlyozva egy regionális szintű konstruktív menetrend szükségességét, többek között az eritreai csapatok Etiópiából való kivonását illetően;
                        
                     
                           j)
                        
                        
                           továbbra is képviseli az Uniót az AU által vezetett, a Nagy Etióp Reneszánsz Duzzasztógátról folytatott megbeszéléseken, amelyeken megfigyelői minőségben vesz részt. Az Egyiptomba, Szudánba és Etiópiába delegált uniós küldöttségvezetőkkel és tagállami külképviseleti vezetőkkel szorosan együttműködve az EUKK hozzájárul a felek között a bizalom kialakítása és olyan bizalomépítő intézkedések kidolgozása tekintetében folytatott párbeszéd és együttműködés támogatásához, amelyek elősegíthetik a Nagy Etióp Reneszánsz Duzzasztógáttal kapcsolatos vita rendezésének ösztönzését. Tágabb értelemben az EUKK hozzájárul az Unió arra irányuló erőfeszítéseihez, hogy a teljes Nílus-medencében fokozza a vízdiplomáciai szerepvállalást;
                        
                     
                           k)
                        
                        
                           ösztönzi az együttműködést, a párbeszédet és a viták békés rendezését a Vörös-tenger térségében, és privilegizált kapcsolatot alakít ki a regionális szinten irányított kezdeményezésekkel. Az EUKK – a térségbeli uniós küldöttségekkel és tagállami külképviseletekkel szoros együttműködésben – hozzájárul a Vörös-tenger tágabb térségével kapcsolatos integrált megközelítés kidolgozásához, és elősegíti a Vörös-tengerrel kapcsolatos inkluzív együttműködési menetrend kialakítását az érintett regionális és nemzetközi szereplők körében;
                        
                     
                           l)
                        
                        
                           szorosan nyomon követi az Afrika szarvát érintő, határokon átnyúló kihívásokat és előmozdítja az azok kezelésére irányuló együttműködést, különös tekintettel a radikalizálódásra és a terrorizmusra, a tengeri védelemre és a kalóztevékenységekre, a határvitákra, az illegális kereskedelem valamennyi formájára – az emberkereskedelmet is beleértve – és az illegális pénzmozgásokra, valamint a humanitárius válságok esetleges politikai és biztonsági következményeire;
                        
                     
                           m)
                        
                        
                           előmozdítja a humanitárius segítség célba juttatását és a nemzetközi humanitárius jog tiszteletben tartását, valamint a polgári lakosság védelmét;
                        
                     
                           n)
                        
                        
                           hozzájárul az emberi jogok érvényesítésének előmozdításához a 2011/168/KKBP tanácsi határozatnak (4) és az uniós emberi jogi politikának az Unió emberi jogi különleges képviselőjével együttműködésben történő végrehajtása révén, ideértve az emberi jogokról szóló uniós iránymutatásokat, különösen a gyermekek és a fegyveres konfliktusok kapcsolatáról szóló, továbbá a nők elleni erőszakról, valamint a nőkkel szembeni megkülönböztetés valamennyi formája elleni küzdelemről szóló uniós iránymutatásokat, továbbá az 1325 (2000) sz. ENSZ BT-határozattal és az azt követő, a nőkről, a békéről és a biztonságról szóló határozatokkal, illetve az ifjúságról, a békéről és a biztonságról szóló 2250 (2015) sz. ENSZ BT-határozattal kapcsolatos uniós politikát. Ez magában foglalja a Nemzetközi Büntetőbírósággal, az ENSZ Emberi Jogi Főbiztosának Hivatalával és az emberijog-védőkkel folytatott párbeszédet;
                        
                     
                           o)
                        
                        
                           hozzájárul az éghajlatváltozás által a békére és a biztonságra gyakorolt egyre nagyobb hatás kezeléséhez. Ez magában foglalja annak biztosítását, hogy a megelőzési és békeépítő tevékenységek figyelembe vegyék az éghajlattal és a környezettel kapcsolatos biztonsági kockázatokat.
                        
                     
            
               (2)   Megbízatásának teljesítése érdekében az EUKK többek között:
               
                           a)
                        
                        
                           adott esetben tanácsot ad és jelentést tesz a regionális és nemzetközi fórumokon képviselendő uniós álláspontok kialakításával kapcsolatban annak érdekében, hogy a partnerség és a kölcsönös elszámoltathatóság alapján proaktív módon előmozdítsa a fellépést és megerősítse az Afrika szarvával kapcsolatos integrált uniós megközelítést;
                        
                     
                           b)
                        
                        
                           hozzájárul az Unió összes tevékenységének folyamatos figyelemmel kíséréséhez, valamint szorosan együttműködik, illetve koordinál az Unió érintett küldöttségeivel és tagállamaival.
                        
                     
         
         
            4. cikk
            A megbízatás végrehajtása
            
               (1)   Az EUKK felel a megbízatásának a főképviselő felügyelete mellett történő végrehajtásáért.
            
            
               (2)   A PBB kiemelt kapcsolatot tart fenn az EUKK-val, és egyben az EUKK elsődleges kapcsolattartója a Tanács felé. A PBB – a megbízatás keretein belül és a főképviselő hatáskörének sérelme nélkül – stratégiai iránymutatást és politikai irányítást nyújt az EUKK számára.
            
            
               (3)   Az EUKK együttműködik az EKSZ-szel és annak megfelelő szervezeti egységeivel, tevékenységét pedig szorosan összehangolja velük.
            
         
         
            5. cikk
            Finanszírozás
            
               (1)   Az EUKK megbízatásával kapcsolatos kiadások fedezésére szánt pénzügyi referenciaösszeg a 2021. július 1-jétől 2022. augusztus 31-ig terjedő időszakra 2 750 000 EUR.
            
            
               (2)   A kiadásokat az Unió általános költségvetésére vonatkozó eljárásokkal és szabályokkal összhangban kell kezelni.
            
            
               (3)   A kiadások kezelése az EUKK és a Bizottság közötti szerződés tárgyát képezi. Az EUKK minden kiadásról köteles elszámolni a Bizottságnak.
            
         
         
            6. cikk
            A csapat létrehozása és összetétele
            
               (1)   Megbízatása és a rendelkezésre bocsátott megfelelő pénzügyi eszközök keretein belül az EUKK felel csapatának létrehozásáért. A csapatnak rendelkeznie kell a megbízatás által megkövetelt – meghatározott politikai kérdésekre vonatkozó – szakértelemmel. Az EUKK folyamatosan és haladéktalanul tájékoztatja a Tanácsot és a Bizottságot a csapat összetételéről.
            
            
               (2)   A tagállamok, az uniós intézmények és az EKSZ javaslatot tehetnek az EUKK munkáját segítő személyzet kirendelésére. Az ilyen kirendelt személyzet javadalmazását az érintett tagállam, az Unió érintett intézménye vagy az EKSZ fedezi. A tagállamok által az uniós intézményekhez vagy az EKSZ-hez kirendelt szakértőket is ki lehet helyezni az EUKK melletti munkavégzés céljára. A szerződéses nemzetközi alkalmazottaknak valamely tagállam állampolgárának kell lenniük.
            
            
               (3)   A kirendelt személyzet minden tagja a küldő tagállam, a küldő uniós intézmény vagy az EKSZ adminisztratív felügyelete alatt marad, és az EUKK megbízatásának érdekében jár el és végzi feladatát.
            
            
               (4)   Az EUKK személyzetét az EKSZ megfelelő szervezeti egységeivel vagy az érintett uniós küldöttségekkel egy helyen kell elhelyezni annak érdekében, hogy tevékenységeik összhangban álljanak és következetesek legyenek.
            
         
         
            7. cikk
            Az EUKK és az EUKK személyzete részére biztosított kiváltságok és mentességek
            Az EUKK küldetésének és az EUKK személyzete feladatának elvégzéséhez, illetve a zökkenőmentes működéshez szükséges kiváltságokról, mentességekről és további garanciákról – adott esetben – a fogadó országokkal kell megállapodni. Ehhez a tagállamok és az EKSZ minden szükséges támogatást megadnak.
         
         
            8. cikk
            Az EU-minősített adatok biztonsága
            Az EUKK-nak és csapata tagjainak tiszteletben kell tartaniuk a 2013/488/EU tanácsi határozatban (5) megállapított biztonsági elveket és minimumszabályokat.
         
         
            9. cikk
            Hozzáférés az információkhoz és logisztikai támogatás
            
               (1)   A tagállamok, a Bizottság, az EKSZ és a Tanács Főtitkársága biztosítják, hogy az EUKK minden releváns információhoz hozzáférjen.
            
            
               (2)   Az esettől függően a térségben működő uniós küldöttségek és/vagy a tagállamok logisztikai támogatást nyújtanak a térségben.
            
         
         
            10. cikk
            Biztonság
            Az EUKK – a Szerződés V. címe szerint az Unión kívül műveleti minőségben alkalmazott személyi állomány biztonságára vonatkozó uniós politikával összhangban – a megbízatásával és az illetékességi terület biztonsági helyzetével összhangban meghoz minden észszerűen megvalósítható intézkedést a közvetlenül az irányítása alá tartozó személyzet valamennyi tagjának biztonsága érdekében, különösen az alábbiak révén:
            
                        a)
                     
                     
                        az EKSZ-től kapott iránymutatás alapján konkrét biztonsági tervet dolgoz ki, amely konkrét fizikai, szervezeti és eljárási biztonsági intézkedéseket tartalmaz, szabályozva a személyzetnek az illetékességi területre való biztonságos bejutását és az illetékességi területen belüli biztonságos mozgását, valamint a biztonsági események kezelését, továbbá tartalmazza a vészhelyzeti intézkedési és evakuálási tervet;
                     
                  
                        b)
                     
                     
                        biztosítja, hogy az Unió területén kívülre telepített személyzet valamennyi tagja rendelkezzen az illetékességi területen fennálló körülmények által megkívánt, magas kockázat elleni biztosítással;
                     
                  
                        c)
                     
                     
                        biztosítja, hogy az EUKK csapatának az Unión kívülre telepítendő valamennyi tagja – beleértve a helyi szerződéses személyzetet is – megfelelő biztonsági képzésben részesüljön az illetékességi területre való megérkezése előtt vagy az érkezésekor, az EKSZ által az említett területhez rendelt kockázati besorolások alapján;
                     
                  
                        d)
                     
                     
                        biztosítja, hogy a rendszeres biztonsági értékeléseket követően tett valamennyi elfogadott ajánlást végrehajtsák, valamint az elért eredményekről szóló rendszeres jelentések és a megbízatás végrehajtásáról szóló átfogó zárójelentés keretében írásbeli jelentéseket tesz a főképviselőnek, a Tanácsnak és a Bizottságnak ezen ajánlások végrehajtásáról és egyéb biztonsági kérdésekről.
                     
                  
         
            11. cikk
            Jelentéstétel
            Az EUKK rendszeresen szóbeli és írásbeli jelentést tesz a főképviselő és a PBB részére. Az EUKK szükség szerint tanácsi munkacsoportoknak is jelentést tesz. A rendszeres jelentéseket a COREU-hálózaton keresztül kell terjeszteni. Az EUKK jelentést tehet a Külügyek Tanácsának. A Szerződés 36. cikkével összhangban az EUKK közreműködhet az Európai Parlament tájékoztatásában.
         
         
            12. cikk
            Koordináció
            
               (1)   Az Unió politikai célkitűzéseinek elérése érdekében az EUKK a stratégia keretében hozzájárul az Unió fellépésének egységéhez, következetességéhez és hatékonyságához, valamint segít biztosítani, hogy valamennyi uniós eszközt és tagállami intézkedést következetes módon alkalmazzák. Adott esetben törekedni kell a tagállamokkal való kapcsolatfelvételre. Az EUKK tevékenységét össze kell hangolni az EKSZ, az uniós küldöttségek és a Bizottság, valamint a térségben működő többi EUKK tevékenységével. Az EUKK rendszeresen tájékoztatja az Uniónak a térségben működő küldöttségeit és az uniós külképviseleteket.
            
            
               (2)   A helyszínen szoros összeköttetést kell fenntartani az érintett tagállami külképviseleti vezetőkkel, az uniós küldöttségek vezetőivel, valamint a KBVP keretébe tartozó missziók vezetőivel. Ezeknek minden tőlük telhetőt meg kell tenniük annak érdekében, hogy segítsék az EUKK-t a megbízatásának végrehajtásában. Az EUKK-nak – az érintett uniós küldöttségekkel szorosan koordinálva – iránymutatást kell adnia az EUNAVFOR Atalanta haderőparancsnoka, az EUTM Szomália misszióparancsnoka és az EUCAP Szomália misszióvezetője számára a helyi politikai helyzettel kapcsolatban. Az EUKK-nak, az uniós műveleti parancsnokoknak és a polgári műveleti parancsnoknak szükség szerint konzultálniuk kell egymással. Az EUKK a helyszínen jelen lévő egyéb nemzetközi és regionális szereplőkkel is kapcsolatot tart fenn.
            
         
         
            13. cikk
            Követelésekkel kapcsolatos segítségnyújtás
            Az EUKK és az EUKK személyzete segítséget nyújtanak az Afrika szarváért felelős korábbi EUKK-k megbízatásával összefüggésben felmerült követelések és kötelezettségek megválaszolásához és ilyen céllal adminisztratív támogatást nyújtanak, valamint hozzáférést biztosítanak a vonatkozó iratokhoz.
         
         
            14. cikk
            Felülvizsgálat
            E határozat végrehajtását, valamint az érintett térségre irányuló egyéb uniós hozzájárulásokkal való összhangját rendszeresen felül kell vizsgálni. Az EUKK rendszeresen jelentést tesz az elért eredményekről a főképviselőnek, a Tanácsnak és a Bizottságnak, 2022. május 31-ig pedig a megbízatás végrehajtásáról szóló átfogó zárójelentést nyújt be a részükre.
         
         
            15. cikk
            Hatálybalépés
            Ez a határozat az elfogadásának napján lép hatályba.
         
         
            Kelt Luxembourgban, 2021. június 21-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2011/819/KKBP határozata (2011. december 8.) az Európai Unió Afrika szarváért felelős különleges képviselőjének kinevezéséről (HL L 327., 2011.12.9., 62. o.).
         
            (2)  A Tanács (KKBP) 2021/352 határozata (2021. február 25.) az Európai Unió Afrika szarváért felelős különleges képviselője megbízatásának meghosszabbításáról szóló (KKBP) 2018/905 határozat módosításáról (HL L 68., 2021.2.26., 187. o.).
         
            (3)  A Tanács (KKBP) 2018/905 határozata (2018. június 25.) az Európai Unió Afrika szarváért felelős különleges képviselője megbízatásának meghosszabbításáról (HL L 161., 2018.6.26., 16. o.).
         
            (4)  A Tanács 2011/168/KKBP határozata (2011. március 21.) a Nemzetközi Büntetőbíróságról és a 2003/444/KKBP közös álláspont hatályon kívül helyezéséről (HL L 76., 2011.3.22., 56. o.).
         
            (5)  A Tanács 2013/488/EU határozata (2013. szeptember 23.) az EU-minősített adatok védelmét szolgáló biztonsági szabályokról (HL L 274., 2013.10.15., 1. o.).